text: Ситуацията е особено неприятна за Белия дом, тъй като близкият съветник на президента Келиан Конуей заяви в понеделник, че Доналд Тръмп има пълно доверие на Флин, но само час след това говорителят Шон Спайсър събра журналистите, за да им заяви, че това вече не е така.
  Официалната реакция на Кремъл е, че случващото е вътрешна работа на САЩ и Русия няма какво да коментира
  14 февруари 2017 18:31 6382 прочитания
  Майкъл Флин, съветникът по въпросите на националната сигурност на президента Доналд Тръмп, подаде оставка от поста след разкрития за телефонен разговор с руския посланик във Вашингтон, в който той е обсъждал американските санкции срещу Москва, макар това да е забранено със закон в САЩ. Освен това Флин се извини в съобщението за оттеглянето си за това, че е подвел вицепрезидента Майк Пенс и администрацията на президента за съдържанието на контактите си в посолството, което потенциално би го направило обект на шантаж от руска страна.
  Оставката му идва само 24 дни след като в Белия дом има нов президент и часове след съобщенията, че министерството на правосъдието е предупредило Белия дом още през януари, че Флин може да бъде изнудван за контактите си с посланик Сергей Кисляк, преди Тръмп да поеме поста на 20 януари. Ситуацията е особено неприятна за Белия дом, тъй като близкият съветник на президента Келиан Конуей заяви в понеделник, че Доналд Тръмп има пълно доверие на Флин, но само час след това говорителят Шон Спайсър събра журналистите, за да им заяви, че това вече не е така.
  Руските реакции
  Според Матю Ченс, кореспондент на CNN в Москва, за Русия това е не само загуба на един от хората в екипа на Тръмп, с когото се поддържаха близки отношения, но и вероятност за много по-сериозна промяна - завой на 180 градуса на политиката на новия президент за ново начало в отношенията с колегата му Владимир Путин.
  Сенаторът Алексей Пушков, член на Комисията по отбрана и сигурност в Съвета на Федерацията в Москва, коментира в профила си в "Туитър": "Напускането на М. Флин е вероятно най-ранната оставка на помощник на президента по националната сигурност в историята. Но мишената не е Флин, а отношенията с Русия."
  Официалната реакция на Кремъл е, че случващото е вътрешна работа на САЩ и Русия няма какво да коментира.
  Мишена за шантаж
  В месеците след изборите съм имал разговори с различни чуждестранни представители, казва още Флин. "За съжаление заради бързото темпо на събитията неволно съм предоставил на новоизбрания вицепрезидент и други непълна информация относно телефонните ми разговори с руския посланик." Преди това той отричаше да е обсъждал нещо съществено с Кисляк и вицепрезидентът Пенс повтори това твърдение в телевизионно интервю миналия месец.
  Източници на "Ню Йорк таймс" от администрацията казват, че в телефонния разговор с посланик Кисляк не е разкривана поверителна или секретна американска информация и че ФБР е проучило съдържанието на контактите между двамата. Но фактът, че Флин е започнал да прикрива съдържанието, така или иначе известно на руснаците, е започнал да го прави лесна мишена за шантаж. Москва е можела да поиска от съветника по националната сигурност да направи нещо в нейна полза под заплаха да разкрие, че е излъгал президента и вицепрезидента. КАПИТАЛ Daily
  Какво е нарушил Флин
  Телефонният разговор е бил в края на декември, но в американските медии няколко месеца се коментира, че действията на Флин, преди да е встъпил в длъжност Доналд Тръмп и той да бъде назначен в администрацията, може да се окажат нарушение на закон от 1799 г. Съгласно т.нар. Закон на Логан е престъпление, когато американец обсъжда политиката на правителството с цел да повлияе на нея, без да е част от него или изрично да му е възложена такава мисия от администрацията.
  Флин, който бе отстранен от президента Барак Обама като началник на военното разузнаване, продължава да има проблем и с пътуването си до Москва през 2015 г., което се разследва от прокуратурата на армията. Тогава той гостува на тържество за годишнината от създаването на Russia Today (днес прекръстена на RT) - контролираната от Кремъл и финансирана от държавата телевизия за разпространяване на руската гледна точка към събитията. На официалната вечеря той седеше на една маса с президента Владимир Путин.
  Не е съвсем ясно кой е платил това пътуване, защото източници от Пентагона казват, че генералът не е подал съответния отчет. Ако Флин е приел разходите да бъдат поети от Русия, това е нарушение на директно на Конституцията на САЩ, забраняваща на всеки публичен служител, включително на бивши военни, да получават средства или помощ от чуждо правителство под каквато и да било форма, без да са получили предварително изричното съгласие на Конгреса.